Πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη διάδοση γεωσκοπικών δορυφορικών δεδομένων για εμπορικούς σκοπούς /* COM/2014/0344 final - 2014/0176 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Η ανακοίνωση της Επιτροπής σχετικά με τη διαστημική βιομηχανική πολιτική της ΕΕ του Φεβρουαρίου 2013 «Αξιοποίηση των δυνατοτήτων για οικονομική ανάπτυξη στον διαστημικό τομέα»[1] προσδιορίζει την καθιέρωση ενός περιεκτικού ρυθμιστικού πλαισίου ως έναν από τους στόχους για μια διαστημική βιομηχανική πολιτική της ΕΕ, προκειμένου να βελτιωθεί η νομική συνοχή και να ενθαρρυνθεί η ανάπτυξη μιας ευρωπαϊκής αγοράς διαστημικών προϊόντων και υπηρεσιών. Στο πλαίσιο αυτό, η ανακοίνωση αφορά κυρίως την ανάληψη μιας πιθανής ρυθμιστικής πρωτοβουλίας για την παραγωγή και τη διάδοση δορυφορικών δεδομένων υψηλής ευκρίνειας για εμπορικούς σκοπούς. Τα συμπεράσματα του Συμβουλίου, της 30ής Μαΐου 2013, σχετικά με την προαναφερθείσα ανακοίνωση αναγνωρίζουν την ανάγκη να εξεταστούν τα υφιστάμενα νομικά πλαίσια με σκοπό να προωθηθεί η ασφάλεια, η προστασία, η βιωσιμότητα και η οικονομική ανάπτυξη των διαστημικών δραστηριοτήτων και καλούν την Επιτροπή να αξιολογήσει την ανάγκη για την ανάπτυξη ενός διαστημικού νομοθετικού πλαισίου στο πλαίσιο της εξασφάλισης της ορθής λειτουργίας της εσωτερικής αγοράς. Σε συμφωνία με όσα αναφέρθηκαν παραπάνω, η παρούσα πρόταση οδηγίας αφορά το θέμα της διάδοσης δορυφορικών γεωσκοπικών δεδομένων στην Ένωση για εμπορικούς σκοπούς, και, ειδικότερα, το ζήτημα του καθορισμού και του ελέγχου δορυφορικών δεδομένων υψηλής ευκρίνειας (HRSD), ως ξεχωριστής κατηγορίας δεδομένων που απαιτούν ένα διαφοροποιημένο κανονιστικό καθεστώς όταν διαδίδονται για εμπορικούς σκοπούς. Η πρόταση έχει ως στόχο να διασφαλίσει τη σωστή λειτουργία και ανάπτυξη της εσωτερικής αγοράς για προϊόντα και υπηρεσίες δορυφορικών δεδομένων υψηλής ευκρίνειας, καθιερώνοντας ένα διαφανές, δίκαιο και συνεκτικό νομικό πλαίσιο σε όλα τα κράτη μέλη. Η παρούσα οδηγία είναι αναγκαία, δεδομένου ότι δεν υπάρχουν ρητές εγγυήσεις στο νομικό επίπεδο της ΕΕ ότι η διάδοση δορυφορικών δεδομένων από εμπορικούς φορείς πρέπει να είναι ελεύθερη και άνευ περιορισμών εντός της Ένωσης, εκτός από τη διάδοση δεδομένων που θα μπορούσαν να οριστούν ως δορυφορικά δεδομένα υψηλής ευκρίνειας, τα οποία πρέπει να ελέγχονται λόγω του υψηλότερου πιθανού κινδύνου που θα μπορούσε να ενέχει ο μη εξουσιοδοτημένος χειρισμός τους. Επιπλέον, δεν υπάρχει κοινή προσέγγιση σε εθνικό κανονιστικό επίπεδο για την επεξεργασία δορυφορικών δεδομένων υψηλής ευκρίνειας και για υπηρεσίες και προϊόντα που προέρχονται από τα εν λόγω δεδομένα. Αυτό οδηγεί σε ένα κατακερματισμένο κανονιστικό πλαίσιο σε ολόκληρη την Ευρώπη, που χαρακτηρίζεται από έλλειψη συνοχής, διαφάνειας και προβλεψιμότητας και το οποίο, ως εκ τούτου, εμποδίζει τις αγορές να αναπτύξουν το πλήρες δυναμικό τους. Επιπλέον, καθώς αυξάνεται ο αριθμός των κρατών μελών με ικανότητες δεδομένων υψηλής ευκρίνειας, είναι πιθανόν να επιδεινωθεί περαιτέρω το πρόβλημα του κατακερματισμού του ισχύοντος κανονιστικού πλαισίου, με αποτέλεσμα τη δημιουργία νέων φραγμών στην εσωτερική αγορά και μεγαλύτερων εμποδίων για την ανταγωνιστικότητα. Για να αντιμετωπιστούν τα προβλήματα αυτά, η παρούσα πρόταση θα οδηγήσει στην προσέγγιση των νομοθεσιών των κρατών μελών στον τομέα της διάδοσης δορυφορικών δεδομένων, για να διασφαλίζεται η συνοχή. Η πρόταση θα συμβάλει στη μείωση των γραφειοκρατικών φραγμών για τη βιομηχανία και θα διευκολύνει τις προσπάθειες που απαιτούνται για τη συμμόρφωση με τις απαιτήσεις του νόμου. Η επιχειρηματική προβλεψιμότητα θα βελτιωθεί, δεδομένου ότι θα υπάρχουν σαφέστερες συνθήκες για την ίδρυση και τη λειτουργία των επιχειρήσεων. Οι επιχειρηματικές ζημίες που μπορεί να προκύψουν από την απουσία σαφών και προβλέψιμων όρων για την απόκτηση δεδομένων θα μειωθούν και μπορούν να υλοποιηθούν νέες επιχειρηματικές ευκαιρίες. Θα υπάρξουν σημαντικές θετικές συνέπειες για την ίδρυση και λειτουργία επιχειρήσεων που παρέχουν δορυφορικά δεδομένα υψηλής ευκρίνειας και για την πώληση δεδομένων. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ Για περίοδο σχεδόν δύο ετών, η Επιτροπή διαβουλεύτηκε, άμεσα ή μέσω εξωτερικών συμβούλων, με όλους τους θεσμικούς φορείς στα κράτη μέλη και με ένα ευρύ φάσμα φορέων της αλυσίδας αξίας που συμμετέχουν σε διαστημικές και γεωδιαστημικές δραστηριότητες για θέματα που συνδέονται με την παρούσα πρόταση. Δύο μελέτες που ανέθεσε η Επιτροπή σε εξωτερικούς συμβούλους ανέλυσαν το υπάρχον ρυθμιστικό πλαίσιο όσον αφορά τα διαστημικά δεδομένα υψηλής ευκρίνειας (HRSD) και χρησιμοποιήθηκαν, παράλληλα με άλλες πηγές, ως στοιχεία στην εκτίμηση επιπτώσεων της Επιτροπής. Οι μελέτες εντόπισαν διαφορετικούς κανόνες και προσεγγίσεις ως προς τη διάδοση των HRSD. Εμπειρογνώμονες από τη Γερμανία και τη Γαλλία, τα μόνα κράτη μέλη που έχουν θεσπίσει ειδική νομοθεσία για τον συγκεκριμένο τομέα για τη ρύθμιση των τεχνικών δυνατοτήτων τους σε HRSD μέχρι στιγμής, προσέφεραν στην Επιτροπή λεπτομερείς πληροφορίες σχετικά με τα ειδικά κανονιστικά συστήματα που εφαρμόζονται στις χώρες τους. Με την ίδια ευκαιρία, είδαν ευνοϊκά την ιδέα ενός κοινού πλαισίου σε επίπεδο ΕΕ. Τον Μάρτιο του 2012 διοργανώθηκε ένα εργαστήριο με νομικούς εμπειρογνώμονες σχετικά με το διάστημα και επιβεβαίωσε ότι υπάρχει ένα κατακερματισμένο κανονιστικό πλαίσιο για τα δορυφορικά δεδομένα σε ολόκληρη την Ευρώπη. Μεταξύ Μαρτίου 2012 και Οκτωβρίου 2013, η Επιτροπή παρουσίασε πολλές φορές τις απόψεις της σχετικά με τα HRSD στην ομάδα εμπειρογνωμόνων για τη διαστημική πολιτική (SPEG), η οποία αποτελείται από εθνικούς εμπειρογνώμονες διαστήματος. Συζητήθηκαν τα ζητήματα και οι επιλογές για μια ρυθμιστική παρέμβαση. Τον Ιούνιο και τον Ιούλιο του 2013 πραγματοποιήθηκε διαβούλευση των ενδιαφερόμενων μερών κατά την οποία υπήρχε ηλεκτρονικό ερωτηματολόγιο που απευθυνόταν σε μεταπωλητές δεδομένων και πραγματοποιήθηκε και δημόσια ακρόαση με σκοπό να ακουστούν οι απόψεις των παρόχων και των μεταπωλητών δεδομένων. Τα βασικά συμπεράσματα των εν λόγω διαβουλεύσεων μπορούν να συνοψιστούν στα εξής: – Οι εκπρόσωποι της βιομηχανίας και ιδίως οι μεταπωλητές δεδομένων επιβεβαιώνουν ότι το ισχύον πλαίσιο για τη διανομή δορυφορικών δεδομένων και ιδίως HRSD δεν έχει διαφάνεια και προβλεψιμότητα και δεν εγγυάται την ίση μεταχείριση και, ως εκ τούτου, εμποδίζει τις αγορές να αναπτύξουν το πλήρες δυναμικό τους. Η μεγάλη πλειονότητα θεωρεί ότι η δραστηριοποίηση για την αντιμετώπιση της εν λόγω κατάστασης θα μπορούσε να βελτιώσει το επιχειρηματικό περιβάλλον. – Γενικά τα κράτη μέλη είναι ανοικτά στην υιοθέτηση μιας κοινής προσέγγισης της ΕΕ για τη διάδοση δορυφορικών δεδομένων, που θα παρέχει ρητές εγγυήσεις για την ελεύθερη κυκλοφορία των δεδομένων χαμηλής ευκρίνειας και, ιδίως, θα διασφαλίζει την αποτελεσματική και ενιαία αντιμετώπιση των ζητημάτων ασφάλειας και αγοράς όσον αφορά τα δορυφορικά δεδομένα υψηλής ευκρίνειας. Τα μέτρα που θα ληφθούν πρέπει να είναι αναλογικά και να διασφαλίζουν το απαραίτητο επίπεδο ασφάλειας. Τα κράτη μέλη τονίζουν επίσης ότι η τελική ευθύνη για τις αποφάσεις που σχετίζονται με την ασφάλεια πρέπει να παραμείνει στις εθνικές αρχές. Η εκτίμηση επιπτώσεων που συνοδεύει την παρούσα πρόταση προσδιορίζει τρεις επιλογές πολιτικής —εκτός από το βασικό σενάριο— οι οποίες επιδιώκουν την επίτευξη των στόχων, με τη δημιουργία ενός πλαισίου για τη διαχείριση και τη διάδοση των δεδομένων γεωσκόπησης στην Ευρωπαϊκή Ένωση: Επιλογή 1 — Βασικό σενάριο, Επιλογή 2 — Συστάσεις και κατευθυντήριες γραμμές, Επιλογή 3 — βασική νομοθετική πράξη και Επιλογή 4 — Διευρυμένη νομοθετική πράξη. Τα προβλήματα που εντοπίστηκαν, καθώς και η έλλειψη διαφάνειας, προβλεψιμότητας και ίσης μεταχείρισης, απορρέουν από την απουσία κοινού ορισμού των δορυφορικών δεδομένων υψηλής ευκρίνειας, κριτηρίων-πλαισίων για να προσδιοριστεί αν τα δορυφορικά δεδομένα υψηλής ευκρίνειας θα πρέπει να θεωρηθούν ευαίσθητα, σαφών διαδικασιών αδειοδότησης, εγγυήσεων ελεύθερης κυκλοφορίας και σαφών απαιτήσεων για να γίνει κανείς πάροχος δεδομένων HRSD. Όλες αυτές οι επιλογές πολιτικής, εκτός από το βασικό σενάριο, επιχειρούν να αντιμετωπίσουν τα εν λόγω ζητήματα. Η διαφορά μεταξύ των επιλογών 3 και 4 αφορά το πεδίο εφαρμογής, καθώς η επιλογή 4 περιλαμβάνει ένα στοιχείο αδειοδότησης για την απόκτηση καθεστώτος παρόχου δεδομένων, κάτι που η επιλογή 3 το αφήνει στα κράτη μέλη. Προτιμάται η επιλογή 3, η οποία συνδυάζει ένα καλό επίπεδο οικονομικών, στρατηγικών και κοινωνικών πλεονεκτημάτων με υψηλό επίπεδο αποτελεσματικότητας και αποδοτικότητας, ενώ ταυτόχρονα αφήνει περιθώρια, στο μέτρο του δυνατού, στα κράτη μέλη να ελέγχουν τις επιχειρήσεις παροχής δεδομένων στο έδαφός τους. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Δεδομένου ότι η πρωτοβουλία προβλέπει εναρμόνιση, προκειμένου να εξασφαλιστεί η ομαλή εγκαθίδρυση και λειτουργία της εσωτερικής αγοράς, η ορθή νομική βάση για την οδηγία είναι το άρθρο 114 της ΣΛΕΕ. Η εν λόγω διάταξη της Συνθήκης εφαρμόζεται γενικά σε δύο διαφορετικές καταστάσεις: – Όταν η νομοθεσία συμβάλλει στην εξάλειψη πιθανών εμποδίων στην άσκηση των θεμελιωδών ελευθεριών· – Όταν η νομοθεσία συμβάλλει στην εξάλειψη των αισθητών στρεβλώσεων του ανταγωνισμού που θα μπορούσαν να προκύψουν από τις διαφορετικές εθνικές ρυθμίσεις. Η νομολογία έχει θέσει το πρακτικό πρότυπο για τον έλεγχο των προτάσεων που υποβάλλονται δυνάμει του άρθρου 114 της ΣΛΕΕ διευκρινίζοντας ότι τα μέτρα που προωθούνται πρέπει πράγματι να αποσκοπούν στη βελτίωση των συνθηκών για την εγκαθίδρυση και τη λειτουργία της εσωτερικής αγοράς, και θα μπορούσαν όντως να έχουν αυτό το αποτέλεσμα.[2] Η παρούσα πρόταση συνάδει με τις απαιτήσεις που απορρέουν από τη χρήση του άρθρου 114 της ΣΛΕΕ, για τους ακόλουθους λόγους: – Πρώτον, με τις ρητές εγγυήσεις για την ελεύθερη κυκλοφορία δορυφορικών δεδομένων χαμηλής ευκρίνειας διευκρινίζεται ότι τυχόν δεδομένα που δεν εμπίπτουν στον ορισμό θα θεωρούνται ότι μπορούν να χρησιμοποιηθούν άμεσα από τις επιχειρήσεις και ότι θα μπορούν να διακινούνται ελεύθερα χωρίς καθυστέρηση, χωρίς να προβάλλουν κανένα εμπόδιο στους οικονομικούς κύκλους (άρθρο 5)· – Δεύτερον, με την καθιέρωση κοινών τεχνικών παραμέτρων HRSD (άρθρο 4) θα είναι δυνατό να δημιουργηθεί ένα κοινό πεδίο εφαρμογής του προηγμένου νομικού καθεστώτος και να οριοθετηθεί η εσωτερική αγορά των HRSD, ως συγκεκριμένο συστατικό στοιχείο της αγοράς γεωσκόπησης. Επιπλέον, αν διευκρινιστεί ποιο είδος ή ποιότητα διαστημικών δεδομένων θα μπορούσε ενδεχομένως να βλάψει τα συμφέροντα ασφάλειας και, επομένως, ποια είναι αναγκαίο να διανέμονται με βάση ορισμένους όρους, τότε θα μπορέσουν να θεσπιστούν περισσότερο κατάλληλες διαδικαστικές απαιτήσεις για την προστασία του κοινού· – Τρίτον, με την ενίσχυση της συνοχής, της διαφάνειας και της προβλεψιμότητας του ρυθμιστικού πλαισίου η παρούσα οδηγία αποσκοπεί στην άρση/πρόληψη εμποδίων στην ελεύθερη κυκλοφορία των HRSD στην Ένωση που απορρέουν από την εθνική δικαιοδοσία, με βάση την αναλυτική εξέταση (screening) ή τις λεπτομέρειες της αδειοδότησης. Προβλέπεται ότι η διάδοση των HRSD που επιτρέπεται σύμφωνα με την παρούσα οδηγία δεν μπορεί να αξιολογηθεί εκ νέου, να παρεμποδίζεται ή να περιορίζεται μεταγενέστερα, εφόσον η διάδοση γίνεται σύμφωνα με την αναλυτική εξέταση ή την αδειοδότηση (άρθρο 6 παράγραφος 3)· – Τέταρτον, με στόχο τη θετική ενοποίηση, η παρούσα πρόταση προβλέπει τις βασικές διαδικασίες για τη διάδοση των HRSD, προωθώντας την ίση και χωρίς διακρίσεις μεταχείριση όλων των μεταπωλητών δεδομένων της ΕΕ από τους παρόχους δεδομένων, προλαμβάνοντας πιθανές στρεβλώσεις του ανταγωνισμού και, επιπλέον, ενισχύοντας τις ευκαιρίες της αγοράς που διατίθενται στον τομέα των HRSD (άρθρα 7 και 8). Η ρυθμιστική προσέγγιση που επιλέχθηκε για την πρόταση είναι η μερική εναρμόνιση. Επιβεβαιώνει την αρχή της ελεύθερης κυκλοφορίας δορυφορικών δεδομένων χαμηλής ευκρίνειας, αλλά στοχεύει μόνο σε περιορισμένο αριθμό βασικών ρυθμιστικών στοιχείων των εθνικών νομοθεσιών για τα HRSD τα οποία είναι αρκετά καλά καθορισμένα για να καταστήσουν δυνατή την εναρμόνιση. Ως εκ τούτου, η προβλεπόμενη προσέγγιση των νομοθεσιών είναι περιορισμένη και τηρεί τις αρχές της επικουρικότητας και της αναλογικότητας (άρθρο 5 παράγραφοι 3 και 4 της ΣΕΕ). Πιο συγκεκριμένα, – Όσον αφορά την επικουρικότητα, η πρόταση καθορίζει την ενωσιακή διάσταση με μια κοινή προσέγγιση για τη διάδοση δορυφορικών δεδομένων εντός της Ένωσης και προβαίνει σε διάκριση μεταξύ δορυφορικών δεδομένων υψηλής και χαμηλής ευκρίνειας, βάσει των προτεινόμενων τεχνικών ορισμών. Η πρόταση θεσπίζει επίσης μια κοινή προσέγγιση που βασίζεται στις συναλλαγές και τα μεταδεδομένα για την εκτίμηση της διάδοσης δορυφορικών δεδομένων υψηλής ευκρίνειας και καθορίζει διαφανείς διαδικασίες, ενώ αφήνει τη διευθέτηση όλων των μη ρυθμιζόμενων ζητημάτων στα κράτη μέλη σύμφωνα με τις εθνικές κανονιστικές παραδόσεις (όπως για παράδειγμα η αδειοδότηση και ο έλεγχος των παρόχων δεδομένων)· – Από άποψη αναλογικότητας – μέσω της προσεκτικής επιλογής των ρυθμιστικών στοιχείων που πρέπει να ευθυγραμμιστούν, η πρόταση εξασφαλίζει ότι η δράση της Ένωσης θα είναι ανάλογη προς τα προβλήματα που εντοπίστηκαν και ότι τα μέτρα που έχουν προβλεφθεί είναι πράγματι τα καταλληλότερα για την επίτευξη των στόχων που καθορίζονται στο άρθρο 1 της προτεινόμενης οδηγίας. Λαμβάνοντας υπόψη το γεγονός ότι, για έναν αριθμό επιχειρησιακών ζητημάτων η εθνική νομοθεσία είναι επαρκής και ότι ταυτόχρονα τα νόμιμα συμφέροντα ασφάλειας των κρατών μελών μπορεί να επιτρέψουν κάποια απόκλιση στην εθνική νομοθεσία, κρίθηκε ότι ένας κανονισμός, που αντικαθιστά πλήρως την υπάρχουσα εθνική νομοθεσία με ένα συνολικό ενωσιακό σύστημα, δεν είναι ούτε δικαιολογημένος ούτε επιθυμητός από τα κράτη μέλη. Κατά συνέπεια, μια οδηγία θα μπορούσε να εξασφαλίσει την απαιτούμενη νομοθετική ευελιξία ώστε να περιοριστεί η ρυθμιστική δράση στην εναρμόνιση μόνο των πλέον σημαντικών και επαρκώς διαρθρωμένων βασικών ρυθμιστικών στοιχείων του συστήματος εμπορικής εκμετάλλευσης των δορυφορικών δεδομένων γεωσκόπησης. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η πρόταση δεν έχει επιπτώσεις στον επιχειρησιακό προϋπολογισμό. Το συνημμένο δημοσιονομικό δελτίο αναφέρει τις συγκεκριμένες δημοσιονομικές επιπτώσεις. 2014/0176 (COD) Πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη διάδοση γεωσκοπικών δορυφορικών δεδομένων για εμπορικούς σκοπούς ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114 παράγραφος 1, Έχοντας υπόψη την πρόταση της Ευρωπαϊκής Επιτροπής, Ύστερα από τη διαβίβαση του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[3], Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Η ανακοίνωση της Επιτροπής της 28ης Φεβρουαρίου 2013 «Διαστημική βιομηχανική πολιτική της ΕΕ – Αξιοποίηση των δυνατοτήτων για οικονομική ανάπτυξη στον διαστημικό τομέα»[4] προσδιορίζει την καθιέρωση ενός περιεκτικού ρυθμιστικού πλαισίου ως έναν από τους στόχους για μια διαστημική βιομηχανική πολιτική της ΕΕ, προκειμένου να βελτιωθεί η νομική συνοχή και να ενθαρρυνθεί η ανάπτυξη μιας ευρωπαϊκής αγοράς διαστημικών προϊόντων και υπηρεσιών. Στο πλαίσιο αυτό, η ανακοίνωση αφορά κυρίως την ανάληψη μιας πιθανής ρυθμιστικής πρωτοβουλίας για την παραγωγή και τη διάδοση δορυφορικών δεδομένων υψηλής ευκρίνειας για εμπορικούς σκοπούς. (2) Τα συμπεράσματα του Συμβουλίου, της 30ής Μαΐου 2013, σχετικά με την ανακοίνωση για τη διαστημική βιομηχανική πολιτική της ΕΕ αναγνωρίζουν την ανάγκη να εξεταστούν τα υφιστάμενα νομικά πλαίσια με σκοπό να εξασφαλιστεί η ασφάλεια, η προστασία, η βιωσιμότητα και η οικονομική ανάπτυξη των διαστημικών δραστηριοτήτων και χαιρετίζουν την πρόθεση της Επιτροπής να αξιολογήσει την ανάγκη για την ανάπτυξη ενός διαστημικού νομοθετικού πλαισίου στο πλαίσιο της εξασφάλισης της ορθής λειτουργίας της εσωτερικής αγοράς, τηρώντας παράλληλα την αρχή της επικουρικότητας. (3) Ο κατ’ εξουσιοδότηση κανονισμός (ΕΕ) αριθ. 1159/2013 της Επιτροπής[5] δίνει τη δυνατότητα στην παρούσα οδηγία να αποκλείσει τα ειδικά δεδομένα του GMES και του Copernicus από το πεδίο εφαρμογής της. (4) Μέχρι τώρα, η διάδοση δορυφορικών δεδομένων υψηλής ευκρίνειας από εμπορικούς φορείς είχε ρυθμιστεί μεμονωμένα από το κάθε κράτος μέλος όπου αυτοί είναι καταχωρισμένοι. (5) Δεν υπάρχει κοινή προσέγγιση σε εθνικό κανονιστικό επίπεδο για την επεξεργασία δορυφορικών δεδομένων υψηλής ευκρίνειας και για υπηρεσίες και προϊόντα που προέρχονται από τα εν λόγω δεδομένα. Αυτό οδηγεί σε ένα κατακερματισμένο κανονιστικό πλαίσιο σε ολόκληρη την Ένωση, που χαρακτηρίζεται από έλλειψη συνοχής, διαφάνειας και προβλεψιμότητας και το οποίο, ως εκ τούτου, εμποδίζει τις αγορές να αναπτύξουν το πλήρες δυναμικό τους. (6) Ο αριθμός των κρατών μελών με ικανότητες δορυφορικών δεδομένων υψηλής ευκρίνειας αυξάνεται και τα εθνικά ρυθμιστικά πλαίσια διαφέρουν όλο και περισσότερο. Κατά συνέπεια, ο κατακερματισμός του κανονιστικού πλαισίου δημιουργεί νέους φραγμούς για την εσωτερική αγορά και μεγαλύτερα εμπόδια στην ανταγωνιστικότητα. (7) Για να ξεπεραστούν τα προβλήματα αυτά, η παρούσα οδηγία θα πρέπει να διασφαλίσει τη σωστή λειτουργία και ανάπτυξη της εσωτερικής αγοράς για τα δορυφορικά δεδομένα υψηλής ευκρίνειας και τα παράγωγα προϊόντα και υπηρεσίες, θεσπίζοντας ένα διαφανές, δίκαιο και συνεκτικό νομικό πλαίσιο σε όλη την Ένωση. Η προσέγγιση της νομοθεσίας των κρατών μελών στον τομέα της διάδοσης των δορυφορικών δεδομένων υψηλής ευκρίνειας, για να εξασφαλιστεί η συνοχή όσον αφορά τις διαδικασίες για τον έλεγχο της διάδοσης, αναμένεται να μειώσει τα γραφειοκρατικά εμπόδια για τη βιομηχανία και να διευκολύνει τη συμμόρφωση με τις νομοθετικές απαιτήσεις. Η παρούσα οδηγία θα βελτιώσει την επιχειρηματική προβλεψιμότητα, δεδομένου ότι θα υπάρχουν σαφέστεροι όροι για την ίδρυση και τη λειτουργία των επιχειρήσεων. (8) Μια εσωτερική αγορά δορυφορικών δεδομένων υψηλής ευκρίνειας και παράγωγων προϊόντων και υπηρεσιών που λειτουργεί ομαλά θα μπορούσε να ευνοήσει την ανάπτυξη ενός ανταγωνιστικού ενωσιακού κλάδου διαστημικών προϊόντων και υπηρεσιών, να μεγιστοποιήσει τις ευκαιρίες των επιχειρήσεων της Ένωσης να αναπτύξουν και να προσφέρουν καινοτόμα συστήματα και υπηρεσίες γεωσκόπησης, και να προωθήσει τη χρήση δορυφορικών δεδομένων υψηλής ευκρίνειας. Συνεπώς, χρειάζεται ένα κοινό ενωσιακό πρότυπο για δορυφορικά δεδομένα υψηλής ευκρίνειας, το οποίο θα αντανακλά επίσης τους κινδύνους που ενέχει η εκ παραδρομής απελευθέρωση δορυφορικών δεδομένων υψηλής ευκρίνειας. (9) Προκειμένου να καθιερωθεί ένα κοινό ενωσιακό πρότυπο για τα δορυφορικά δεδομένα υψηλής ευκρίνειας, θα πρέπει να προβλέπεται ένας ορισμός των δορυφορικών δεδομένων υψηλής ευκρίνειας, ο οποίος να βασίζεται στις τεχνικές ικανότητες του συστήματος γεωσκόπησης, των αισθητήρων του και των λειτουργιών των αισθητήρων που χρησιμοποιούνται για την παραγωγή γεωσκοπικών δεδομένων. Οι τεχνικές ικανότητες του συστήματος γεωσκόπησης, των αισθητήρων του και οι λειτουργίες των αισθητήρων που πρέπει να λαμβάνονται υπόψη είναι η φασματική διακριτική ικανότητα, η φασματική κάλυψη, η χωρική διακριτική ικανότητα, η ραδιομετρική διακριτική ικανότητα, η χρονική διακριτική ικανότητα και η ακρίβεια θέσης. Ο ορισμός θα πρέπει να βασίζεται στη διαθεσιμότητα παρόμοιων γεωσκοπικών δεδομένων στις παγκόσμιες αγορές και στη δυνητική ζημία που μπορεί να προκύψει για συμφέροντα της Ένωσης ή των κρατών μελών, συμπεριλαμβανομένων των εσωτερικών και εξωτερικών συμφερόντων ασφάλειας, από τη διάδοση των γεωσκοπικών δεδομένων. Ο ορισμός αυτός επιτρέπει επίσης την ταυτοποίηση των γεωσκοπικών δορυφορικών δεδομένων που δεν είναι υψηλής ευκρίνειας και αποτελεί τη βάση για την εξασφάλιση της ελεύθερης κυκλοφορίας αυτών των δεδομένων με βάση το γεγονός ότι δεν έχουν τη δυνατότητα να προκαλέσουν ζημία στα προαναφερθέντα συμφέροντα. (10) Η δυνατότητα να αξιολογούνται όλες οι σχετικές μεταβλητές στη διάδοση δορυφορικών δεδομένων υψηλής ευκρίνειας αναμένεται ότι θα επιτρέψει την ακριβή αξιολόγηση η οποία προάγει τη χρήση δορυφορικών δεδομένων υψηλής ευκρίνειας και, κατά συνέπεια, δημιουργεί μέγιστα εμπορικά πλεονεκτήματα για τις εμπλεκόμενες επιχειρήσεις. Η αξιολόγηση της διάδοσης είναι πιο αποδοτική σε επίπεδο ασφάλειας απ’ ό,τι μια αξιολόγηση που βασίζεται στα ίδια τα δορυφορικά δεδομένα υψηλής ευκρίνειας. (11) Η αναλυτική εξέταση των δορυφορικών δεδομένων υψηλής ευκρίνειας κατά την πρώτη είσοδό τους στην αγορά μέσω ειδικής διαδικασίας ελέγχου θα πρέπει να διασφαλίζει την προώθηση της χρήσης δορυφορικών δεδομένων υψηλής ευκρίνειας και την ενίσχυση των αγορών γεωσκόπησης στην Ένωση, αποτρέποντας ταυτόχρονα την πρόκληση ζημίας στα συμφέροντα της Ένωσης ή ενός ή περισσοτέρων κρατών μελών. Τα κριτήρια για τη διαδικασία ελέγχου θα πρέπει να λαμβάνουν υπόψη όλους τους σχετικούς παράγοντες της διάδοσης δορυφορικών δεδομένων υψηλής ευκρίνειας, ώστε να εξασφαλιστεί ότι τα κράτη μέλη μπορούν να θεσπίζουν τους πλέον κατάλληλους όρους μέσω των προδιαγραφών των εν λόγω κριτηρίων και συνδυάζοντας τα προκύπτοντα πρότυπα στο πλαίσιο της καταλληλότερης διαδικασίας. Τα κριτήρια θα πρέπει να περιγράφουν τα μεταδεδομένα της προβλεπόμενης διάδοσης, πράγμα που διασφαλίζει ότι η αναλυτική εξέταση μπορεί να γίνει χωρίς να αξιολογηθούν τα ίδια τα δορυφορικά δεδομένα υψηλής ευκρίνειας και, ως εκ τούτου, μπορεί να γίνει πριν από την παραγωγή και τη διάδοση των δεδομένων. Η διαδικασία ελέγχου, ιδίως μέσω της διαφάνειας και της ικανότητάς της να παράγει καθαρά αποτελέσματα που θα δίνουν τη δυνατότητα για ταχεία και αυτόματη εφαρμογή, ώστε να αποτελεί αποτελεσματικό σύστημα φιλτραρίσματος, θα πρέπει να ενισχύσει την εμπορική χρήση των δορυφορικών δεδομένων υψηλής ευκρίνειας και να βοηθήσει τις εμπλεκόμενες επιχειρήσεις. (12) Προκειμένου να διασφαλιστεί ότι οι επιχειρηματικές και διοικητικές ανάγκες θα μπορέσουν να καλυφθούν με τον πλέον αποτελεσματικό και αποδοτικό τρόπο, τα κράτη μέλη μπορούν να επιτρέψουν να διενεργείται η διαδικασία ελέγχου από τον ίδιο τον πάροχο δεδομένων ή από οποιονδήποτε άλλο κατάλληλο φορέα. (13) Ενώ ορισμένα κριτήρια και οι επιχειρησιακοί κανόνες για τη διαδικασία ελέγχου θα πρέπει να καθιστούν δυνατή τη διάδοση δορυφορικών δεδομένων υψηλής ευκρίνειας στη μεγάλη πλειοψηφία των περιπτώσεων, θα εξακολουθεί να υπάρχει η ανάγκη για μια διαδικασία αδειοδότησης, η οποία θα πρέπει, κατά περίπτωση, να πραγματοποιεί εμπεριστατωμένη εκτίμηση λαμβάνοντας υπόψη όλες τις περιστάσεις της συγκεκριμένης υπόθεσης, προκειμένου να ευνοηθεί η διάδοση δορυφορικών δεδομένων υψηλής ευκρίνειας. Η παρούσα οδηγία απαριθμεί τα συμφέροντα στα οποία θα μπορούσε να βασιστεί μια άρνηση. (14) Λαμβανομένων υπόψη των διοικητικών διαδικασιών που θεσπίζουν τα κράτη μέλη για να συμμορφωθούν με την παρούσα οδηγία, και ιδίως της διαδικασίας αδειοδότησης, τα κράτη μέλη θα πρέπει να τηρούν την ορθή διοικητική διαδικασία. (15) Προκειμένου να εξασφαλιστεί η ελεύθερη κυκλοφορία των δορυφορικών δεδομένων υψηλής ευκρίνειας που παράγονται από συστήματα γεωσκόπησης που λειτουργούν από τρίτες χώρες, η παρούσα οδηγία προβλέπει τους όρους με βάση τους οποίους τα κράτη μέλη δεν θα πρέπει να απαγορεύουν, να περιορίζουν ή να παρεμποδίζουν την ελεύθερη κυκλοφορία των εν λόγω δεδομένων. (16) Προκειμένου η παρούσα οδηγία να είναι σε θέση να συμβαδίζει με τις τεχνολογικές εξελίξεις και τη διαθεσιμότητα δορυφορικών δεδομένων υψηλής ευκρίνειας στις παγκόσμιες αγορές, υπάρχει διάταξη για την τακτική επανεξέτασή της. (17) Για να μπορεί η Επιτροπή να παρακολουθεί τη διαδικασία εφαρμογής, τα κράτη μέλη θα πρέπει να υποχρεούνται να παρέχουν στην Επιτροπή τις αναγκαίες πληροφορίες για να αξιολογείται η εξέλιξη της ενωσιακής αγοράς δορυφορικών δεδομένων υψηλής ευκρίνειας. (18) Η παρούσα οδηγία δεν θίγει την αρμοδιότητα των κρατών μελών στον τομέα της εξωτερικής πολιτικής και της εθνικής ασφάλειας ούτε θα πρέπει να ερμηνεύεται με τρόπο που να εμποδίζει τα κράτη μέλη να ασκούν τις αρμοδιότητές τους στον τομέα αυτό και να λαμβάνουν υπόψη τους τα συμφέροντα ασφάλειας και εξωτερικής πολιτικής της Ένωσης. (19) Οι διατάξεις της παρούσας οδηγίας δεν θα πρέπει να θίγουν την εφαρμογή των γενικών κανόνων σχετικά με το δίκαιο των συμβάσεων και κάθε άλλη σχετική νομοθεσία σε άλλους τομείς, συμπεριλαμβανομένης της νομοθεσίας σχετικά με τον ανταγωνισμό, τα δικαιώματα διανοητικής ή βιομηχανικής ιδιοκτησίας, την εμπιστευτικότητα, τα εμπορικά μυστικά, την προστασία της ιδιωτικής ζωής και τα δικαιώματα των καταναλωτών. (20) Η οδηγία 2006/123/ΕΚ του Ευρωπαϊκού Κοινοβουλίου και του Συμβουλίου[6] θα πρέπει να εφαρμόζεται για την υπηρεσία της διάδοσης δορυφορικών γεωσκοπικών δεδομένων υψηλής ευκρίνειας για εμπορικούς σκοπούς. Σε περίπτωση σύγκρουσης μεταξύ διάταξης της οδηγίας 2006/123/ΕΚ και της παρούσας οδηγίας, εφαρμόζονται οι διατάξεις της παρούσας οδηγίας. (21) Η παρούσα οδηγία δεν πρέπει να εφαρμόζεται σε άλλου είδους υπηρεσίες που παρέχονται μεταξύ του φορέα εκμετάλλευσης δορυφόρων και του παρόχου των δεδομένων, οι οποίες παρέχουν στον τελευταίο τη δυνατότητα να έχει πρόσβαση σε δορυφορικά δεδομένα υψηλής ευκρίνειας. Για όσο διάστημα ο πάροχος των δεδομένων παρέχει υπηρεσία σε γεωσκοπικό σύστημα, η ανάθεση της αντίστοιχης σύμβασης από τον πάροχο των δεδομένων οφείλει να συμμορφώνεται με την εφαρμοστέα νομοθεσία σχετικά με τις δημόσιες συμβάσεις. (22) Εφαρμόζεται η νομοθεσία της Ένωσης σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών, και συγκεκριμένα η οδηγία 95/46/ΕΚ του Ευρωπαϊκού Κοινοβουλίου και του Συμβουλίου[7] και ο κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου[8], της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών. (23) Δεδομένου ότι ο στόχος της παρούσας οδηγίας, δηλαδή η διασφάλιση της λειτουργίας της εσωτερικής αγοράς γεωσκοπικών δεδομένων, δεν μπορεί να επιτευχθεί επαρκώς από τα κράτη μέλη, όπως προκύπτει από τις αποκλίσεις και τον κατακερματισμό της ισχύουσας εθνικής νομοθεσίας, μπορεί όμως, λόγω της μείωσης των γραφειοκρατικών εμποδίων και της βελτίωσης των συνθηκών για τις επιχειρήσεις, να επιτευχθεί καλύτερα σε ενωσιακό επίπεδο, είναι αναλογικό να εγκριθούν μέτρα σε ενωσιακό επίπεδο σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, που διατυπώνεται στο ίδιο άρθρο, η παρούσα οδηγία δεν υπερβαίνει τα αναγκαία για την επίτευξη του συγκεκριμένου στόχου μέτρα. (24) Σύμφωνα με την κοινή πολιτική δήλωση των κρατών μελών και της Επιτροπής, της 28ης Σεπτεμβρίου 2011, σχετικά με τα επεξηγηματικά έγγραφα[9], τα κράτη μέλη ανέλαβαν την υποχρέωση να συνοδεύουν, στις περιπτώσεις όπου αυτό δικαιολογείται, την κοινοποίηση των μέτρων μεταφοράς στο εθνικό δίκαιο με ένα ή περισσότερα έγγραφα στα οποία θα επεξηγείται η σχέση μεταξύ των συστατικών στοιχείων μιας οδηγίας και των αντίστοιχων μερών των πράξεων μεταφοράς στο εθνικό δίκαιο. Αναφορικά με την παρούσα οδηγία, ο νομοθέτης θεωρεί δικαιολογημένη τη διαβίβαση των εγγράφων αυτών, ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Σκοπός και αντικείμενο (1) Σκοπός της παρούσας οδηγίας είναι να εγκαθιδρύσει την εσωτερική αγορά γεωσκοπικών δεδομένων μέσω της εναρμόνισης ορισμένων κανόνων για τη διάδοσή τους. (2) Για τους σκοπούς της παραγράφου 1, η παρούσα οδηγία θεσπίζει κανόνες και διαδικασίες για τη διάδοση δορυφορικών γεωσκοπικών δεδομένων. Άρθρο 2 Πεδίο εφαρμογής (1) Η παρούσα οδηγία εφαρμόζεται στη διάδοση γεωσκοπικών δεδομένων που παράγονται από συστήματα γεωσκόπησης. (2) Η παρούσα οδηγία δεν επηρεάζει τη διάδοση γεωσκοπικών δεδομένων που παράγονται από συστήματα γεωσκόπησης, τα οποία είναι: (a) αποκλειστικά δεδομένα του GMES σύμφωνα με τον κατ’ εξουσιοδότηση κανονισμό (ΕΕ) αριθ. 1159/2013 της Επιτροπής[10] και τον κανονισμό (ΕΕ) αριθ. 911/2010 του Ευρωπαϊκού Κοινοβουλίου και του Συμβουλίου[11] και υπόκεινται στην αντίστοιχη πολιτική δεδομένων και πληροφοριών· (b) δεδομένα εξειδικευμένης αποστολής Copernicus σύμφωνα με [COM NB][12] και τον κανονισμό (ΕΕ) αριθ. 377/2014 του Ευρωπαϊκού Κοινοβουλίου και του Συμβουλίου[13] και υπόκεινται στην αντίστοιχη πολιτική δεδομένων και πληροφοριών. (3) Η παρούσα οδηγία δεν εφαρμόζεται στη διάδοση δορυφορικών δεδομένων που αναφέρονται στην παράγραφο 1, στην περίπτωση που η διάδοση αυτών γίνεται από την Ένωση ή από ένα ή περισσότερα κράτη μέλη ή εξ ονόματός τους, υπό την εποπτεία τους και για σκοπούς ασφάλειας και άμυνας. Άρθρο 3 Ορισμοί Για τους σκοπούς της παρούσας οδηγίας, ισχύουν οι ακόλουθοι ορισμοί: (1) «σύστημα γεωσκόπησης»: τροχιακό σύστημα μεταφορών, δορυφόρος ή συστοιχία δορυφόρων που, χρησιμοποιώντας έναν ή περισσότερους αισθητήρες, είναι σε θέση να παράγει γεωσκοπικά δεδομένα· (2) «γεωσκοπικά δεδομένα»: δεδομένα που υποβάλλονται σε επεξεργασία από σήματα που παράγονται από έναν ή περισσότερους αισθητήρες ενός συστήματος γεωσκόπησης καθώς και πληροφορίες που προέρχονται από αυτό, ανεξάρτητα από τον βαθμό επεξεργασίας και τον τύπο της αποθήκευσης ή της αναπαράστασης· (3) «δορυφορικά δεδομένα υψηλής ευκρίνειας»: τα γεωσκοπικά δεδομένα που ορίζονται στο άρθρο 4· (4) «πάροχος δεδομένων»: το φυσικό ή νομικό πρόσωπο που έχει, άμεσα ή μέσω του φορέα εκμετάλλευσης ενός συστήματος γεωσκόπησης, πρόσβαση σε δορυφορικά δεδομένα υψηλής ευκρίνειας τα οποία δεν έχουν υποβληθεί στις διαδικασίες ελέγχου και αδειοδότησης που ορίζονται στα άρθρα 7 και 8 και τα διαδίδει ύστερα από αίτημα του πελάτη του ή με δική του πρωτοβουλία· (5) «αισθητήρας»: τμήμα ενός συστήματος γεωσκόπησης που καταγράφει ηλεκτρομαγνητικά κύματα από οποιαδήποτε φασματική περιοχή ή βαρυτικά πεδία και το οποίο παράγει γεωσκοπικά δεδομένα· (6) «λειτουργία αισθητήρα»: ο τρόπος με τον οποίο ένας ή πολλοί αισθητήρες παράγουν γεωσκοπικά δεδομένα για συγκεκριμένη απόκτηση γεωσκοπικών δεδομένων· (7) «διάδοση»: πράξη με την οποία δορυφορικά δεδομένα υψηλής ευκρίνειας, που παράγονται με την γεωσκόπηση, καθίστανται προσπελάσιμα σε τρίτους από πάροχο δεδομένων· (8) «ευαίσθητη διάδοση»: η διάδοση η οποία θα μπορούσε να προκαλέσει ζημία, σε διάφορους βαθμούς, στα συμφέροντα της Ένωσης ή των κρατών μελών, συμπεριλαμβανομένων των εσωτερικών και εξωτερικών συμφερόντων ασφάλειας. Άρθρο 4 Ορισμός δορυφορικών δεδομένων υψηλής ευκρίνειας Τα δορυφορικά δεδομένα υψηλής ευκρίνειας ορίζονται με βάση ακριβείς τεχνικές προδιαγραφές. Οι εν λόγω τεχνικές προδιαγραφές καθορίζονται στο παράρτημα. Άρθρο 5 Διάδοση γεωσκοπικών δεδομένων Τα κράτη μέλη δεν απαγορεύουν, περιορίζουν ή εμποδίζουν τη διάδοση ή την ελεύθερη κυκλοφορία άλλων δορυφορικών δεδομένων που δεν είναι υψηλής ευκρίνειας για τον λόγο ότι η διάδοσή τους θεωρείται ευαίσθητη. Άρθρο 6 Διάδοση δορυφορικών δεδομένων υψηλής ευκρίνειας (1) Τα κράτη μέλη εξασφαλίζουν ότι δεν διεξάγεται καμία διάδοση δορυφορικών δεδομένων υψηλής ευκρίνειας που παράγονται από σύστημα γεωσκόπησης που λειτουργεί από το έδαφος κράτους μέλους στο έδαφός τους χωρίς τη δέουσα παρακολούθηση από τις αρμόδιες εθνικές αρχές. (2) Τα κράτη μέλη εξασφαλίζουν, όταν υπάρχει πάροχος δεδομένων στην επικράτειά τους, ότι η διάδοση των δεδομένων που αναφέρονται στην παράγραφο 1 πραγματοποιείται σύμφωνα με τις διαδικασίες ελέγχου και αδειοδότησης που ορίζονται στα άρθρα 7 και 8. (3) Τα κράτη μέλη δεν απαγορεύουν, περιορίζουν ή εμποδίζουν την ελεύθερη κυκλοφορία των δορυφορικών δεδομένων υψηλής ευκρίνειας για τον λόγο ότι η διάδοσής τους θεωρείται ευαίσθητη, σε περίπτωση που η εν λόγω διάδοση έχει εγκριθεί σύμφωνα με τις διαδικασίες που ορίζονται στα άρθρα 7 και 8. Άρθρο 7 Διαδικασία ελέγχου (1) Τα κράτη μέλη μεριμνούν ώστε κάθε διάδοση των δεδομένων που αναφέρονται στο άρθρο 6 παράγραφος 1 να υπόκειται σε διαδικασία ελέγχου. (2) Η διαδικασία ελέγχου προσδιορίζει αν η διάδοση είναι μη ευαίσθητη και μπορεί να διενεργηθεί χωρίς περαιτέρω αδειοδότηση, ή αν η διάδοση θεωρείται ευαίσθητη και απαιτεί αδειοδότηση σύμφωνα με το άρθρο 8. (3) Η διαδικασία ελέγχου επιτρέπει εκ των προτέρων εξέταση με βάση τα μεταδεδομένα και περιλαμβάνει εξέταση των ακόλουθων κριτηρίων όσον αφορά την προβλεπόμενη διάδοση: (a) ταυτότητα του προσώπου που ζητεί τα γεωσκοπικά δεδομένα· (b) πρόσωπα και κατηγορίες των προσώπων που μπορούν να έχουν πρόσβαση στα γεωσκοπικά δεδομένα· (c) χαρακτηριστικά των πληροφοριών που περιλαμβάνονται στα γεωσκοπικά δεδομένα που έχουν αποκτηθεί ως αποτέλεσμα της λειτουργίας του αισθητήρα και της λειτουργίας επεξεργασίας· (d) στοχευόμενη περιοχή που αντιπροσωπεύεται από τα γεωσκοπικά δεδομένα· (e) χρόνος παραγωγής των γεωσκοπικών δεδομένων και χρονική καθυστέρηση μεταξύ της παραγωγής των δεδομένων και της προβλεπόμενης διάδοσης· (f) σταθμοί υποδοχής εδάφους στους οποίους διαβιβάζονται τα γεωσκοπικά δεδομένα από τον δορυφόρο. (4) Τα κράτη μέλη εξειδικεύουν τα κριτήρια που προβλέπονται στην παράγραφο 3 και καθορίζουν τους επιχειρησιακούς κανόνες που θα επιτρέπουν τον συνδυασμό τους στη διαδικασία ελέγχου. Η εξειδίκευση των κριτηρίων και οι επιχειρησιακοί κανόνες γίνονται με βάση τα ακόλουθα: (a) διαθεσιμότητα παρόμοιων γεωσκοπικών δεδομένων στις παγκόσμιες αγορές· (b) δυνητική ζημία για τα συμφέροντα της Ένωσης ή των κρατών μελών που μπορεί να προκύψει, συμπεριλαμβανομένων των εσωτερικών και εξωτερικών συμφερόντων ασφάλειας, από τη διάδοση των γεωσκοπικών δεδομένων. (5) Τα κράτη μέλη διασφαλίζουν ότι τα κριτήρια και οι επιχειρησιακοί κανόνες είναι διαθέσιμα στο κοινό, εξειδικεύονται και θεσπίζονται κατά τρόπο που δεν εισάγει διακρίσεις και δεν παρέχουν διακριτική ευχέρεια ως προς το αν η διάδοση θεωρείται ευαίσθητη ή μη ευαίσθητη. (6) Τα κράτη μέλη καθορίζουν τον κατάλληλο ιδιωτικό ή δημόσιο φορέα που είναι αρμόδιος για τη διεξαγωγή της διαδικασίας ελέγχου. Αυτός ο φορέας κοινοποιεί το αποτέλεσμα της διαδικασίας ελέγχου στο μέρος που διατύπωσε το αίτημα χωρίς αδικαιολόγητη καθυστέρηση. Άρθρο 8 Διαδικασία αδειοδότησης (1) Τα κράτη μέλη καθιερώνουν διαδικασία αδειοδότησης με βάση την οποία η διάδοση που θεωρείται ευαίσθητη, σύμφωνα με τη διαδικασία ελέγχου που καθορίζεται στο άρθρο 7, μπορεί να επιτραπεί από την αρμόδια δημόσια εθνική αρχή. (2) Για τους σκοπούς της παραγράφου 1, ο πάροχος δεδομένων που ενδιαφέρεται για μια ευαίσθητη διάδοση υποβάλλει αίτηση στην αρμόδια εθνική αρχή. (3) Η αρμόδια εθνική αρχή δύναται να αρνηθεί το αίτημα για αδειοδότηση της διάδοσης δορυφορικών δεδομένων υψηλής ευκρίνειας αν κρίνει ότι η διάδοση θα μπορούσε να υπονομεύσει οποιοδήποτε από τα ακόλουθα: (a) τα ουσιώδη συμφέροντα ασφάλειας της Ένωσης ή κράτους μέλους· (b) τα θεμελιώδη συμφέροντα εξωτερικής πολιτικής της Ένωσης ή κράτους μέλους· (c) τα ουσιώδη συμφέροντα δημόσιας ασφάλειας της Ένωσης ή κράτους μέλους· (4) Εάν η αρμόδια εθνική αρχή κρίνει ότι δεν συντρέχει κανένας από τους λόγους που αναφέρονται στην παράγραφο 3 για να αρνηθεί το αίτημα, εγκρίνει την εν λόγω διάδοση. (5) Κατά την έγκριση του αιτήματος, η αρμόδια εθνική αρχή μπορεί να επιβάλει ορισμένους όρους προκειμένου να διασφαλιστεί η συμμόρφωση με τους στόχους που ορίζονται στην παράγραφο 3. Κάθε τέτοιος όρος βασίζεται σε αντικειμενικά κριτήρια και δεν εισάγει διακρίσεις. (6) Κατά την έγκριση του αιτήματος, η αρμόδια εθνική αρχή μπορεί να αποφασίσει να συμβουλευτεί την αρμόδια εθνική αρχή του κράτους μέλους το οποίο αφορά η πρώτη διάδοση των δορυφορικών δεδομένων υψηλής ευκρίνειας. (7) Τα κράτη μέλη μπορούν να επιτρέπουν, με μια ενιαία διοικητική διαδικασία τη διάδοση δεδομένων σε τακτά χρονικά διαστήματα ή δεδομένων που αφορούν μεγάλες στοχευόμενες περιοχές. (8) Τα κράτη μέλη μεριμνούν ώστε η αρμόδια εθνική αρχή να λαμβάνει την απόφαση που αναφέρεται στην παράγραφο 3 το συντομότερο δυνατό και το αργότερο εντός επτά ημερών από την παραλαβή του αιτήματος που αναφέρεται στην παράγραφο 2. Η αρμόδια εθνική αρχή κοινοποιεί την απόφασή της στον πάροχο των δεδομένων. (9) Τα κράτη μέλη προβλέπουν τη δυνατότητα άσκησης προσφυγής κατά της απόφασης της αρμόδιας εθνικής αρχής που αναφέρεται στις παραγράφους 3 και 5. (10) Τα κράτη μέλη μπορούν να επιβάλουν τέλη για τα αιτήματα που αναφέρονται στην παράγραφο 2, στον βαθμό που αυτά είναι εύλογα και αναλογικά προς το κόστος της διαδικασίας αδειοδότησης για την αρμόδια εθνική αρχή. Άρθρο 9 Δορυφορικά δεδομένα υψηλής ευκρίνειας από τρίτες χώρες Τα κράτη μέλη δεν απαγορεύουν, περιορίζουν ή εμποδίζουν την ελεύθερη κυκλοφορία δορυφορικών δεδομένων υψηλής ευκρίνειας που παράγονται από συστήματα γεωσκόπησης που λειτουργούν από τρίτες χώρες επειδή θεωρούνται ευαίσθητα, όταν η κυκλοφορία των δορυφορικών δεδομένων υψηλής ευκρίνειας έχει εγκριθεί και υπόκειται σε αποτελεσματική εποπτεία από την αρμόδια εθνική αρχή του κράτους μέλους στο οποίο είναι εγκατεστημένος ο πάροχος δεδομένων που διαδίδει δορυφορικά δεδομένα υψηλής ευκρίνειας από τρίτη χώρα. Άρθρο 10 Αρμόδιες εθνικές αρχές (1) Τα κράτη μέλη καθορίζουν μια αρμόδια εθνική αρχή ή αρμόδιες εθνικές αρχές που είναι υπεύθυνες για την εφαρμογή της παρούσας οδηγίας. (2) Η αρμόδια εθνική αρχή για τους σκοπούς του άρθρου 8 είναι η αρμόδια εθνική αρχή του κράτους μέλους στο οποίο είναι εγκατεστημένος ο πάροχος δεδομένων. Άρθρο 11 Υποβολή εκθέσεων από τα κράτη μέλη (1) Τα κράτη μέλη κοινοποιούν τις ακόλουθες πληροφορίες στην Επιτροπή: (a) κατάλογο των συστημάτων γεωσκόπησης που παράγουν δορυφορικά δεδομένα υψηλής ευκρίνειας των οποίων η διαχείριση γίνεται από το έδαφός τους και τους αντίστοιχους φορείς εκμετάλλευσης δορυφόρων· (b) κατάλογο των παρόχων δεδομένων στο έδαφός τους· (c) τις ορισθείσες αρμόδιες εθνικές αρχές που αναφέρονται στο άρθρο 10. (2) Τα κράτη μέλη διαβιβάζουν στην Επιτροπή, σε ετήσια βάση, στατιστικές πληροφορίες σχετικά με τη διαδικασία ελέγχου που αναφέρεται στο άρθρο 7 και τη διαδικασία αδειοδότησης που αναφέρεται στο άρθρο 8, καθώς και τις ακόλουθες πληροφορίες: (a) τον συνολικό αριθμό των συναλλαγών δεδομένων που έχουν ελεγχθεί· (b) το ποσοστό των διαδικασιών ελέγχου που παρέχουν ως αποτέλεσμα μη ευαίσθητη διάδοση και ευαίσθητη διάδοση· (c) το ποσοστό των μερών που ζητούν τα γεωσκοπικά δεδομένα σύμφωνα με το άρθρο 7 παράγραφος 3 στοιχείο α) με την εξής κατανομή: εγχώρια, ενδοκοινοτικά, διασυνοριακά και εκτός Ένωσης· (d) τον συνολικό αριθμό των αιτήσεων για αδειοδότηση· (e) το ποσοστό αρνήσεων αδειοδότησης για διάδοση. (3) Τα κράτη μέλη δημοσιοποιούν τις πληροφορίες που αναφέρονται στις παραγράφους 1 και 2 σε ηλεκτρονική μορφή. Άρθρο 12 Επανεξέταση Εντός τριών ετών από τη λήξη της προθεσμίας μεταφοράς στο εθνικό δίκαιο που αναφέρεται στο άρθρο 13, η Επιτροπή υποβάλλει στο Ευρωπαϊκό Κοινοβούλιο και το Συμβούλιο έκθεση για την εφαρμογή της παρούσας οδηγίας. Άρθρο 13 Μεταφορά στο εθνικό δίκαιο (1) Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο την 31η Δεκεμβρίου 2017. Ανακοινώνουν αμέσως στην Επιτροπή το κείμενο των εν λόγω διατάξεων. (2) Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη. (3) Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 14 Έναρξη ισχύος Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 15 Αποδέκτες Η παρούσα οδηγία απευθύνεται στα κράτη μέλη. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος ΑΠΛΟΠΟΙΗΜΕΝΟ ΔΗΜΟΣΙΟΝΟΜΙΚΟ ΔΕΛΤΙΟ (πρέπει να χρησιμοποιείται για κάθε εσωτερική απόφαση γενικού ενδιαφέροντος της Επιτροπής, που έχει δημοσιονομικό αντίκτυπο στις πιστώσεις διοικητικού χαρακτήρα ή στο ανθρώπινο δυναμικό, όταν η χρήση οποιουδήποτε άλλου τύπου δημοσιονομικού δελτίου δεν ενδείκνυται – άρθρο 27 του εσωτερικού κανονισμού) 1 Τίτλος του σχεδίου απόφασης: ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη διάδοση γεωσκοπικών δορυφορικών δεδομένων για εμπορικούς σκοπούς 2 Σχετικός(-οί) τομέας(-είς) πολιτικής και δραστηριότητα(-ες) ΠΒΔ: Τομέας (-είς) πολιτικής: Διάστημα και εσωτερική αγορά, ΠΒΔ: Ανθρώπινο δυναμικό και λοιπές διοικητικές δαπάνες. 3 Νομική βάση ¨ Διοικητική αυτονομία X Άλλο (προσδιορίστε): Άρθρο 114 ΣΛΕΕ 4 Περιγραφή και αιτιολόγηση: Σύμφωνα με την ανακοίνωση της Επιτροπής σχετικά με τη διαστημική βιομηχανική πολιτική της ΕΕ του Φεβρουαρίου 2013 «Αξιοποίηση των δυνατοτήτων για οικονομική ανάπτυξη στον διαστημικό τομέα», η ΓΔ Επιχειρήσεων και Βιομηχανίας συνέταξε πρόταση οδηγίας για τη διάδοση γεωσκοπικών δορυφορικών δεδομένων για εμπορικούς σκοπούς. Η οδηγία έχει ως στόχο να εξασφαλίσει τη σωστή λειτουργία και ανάπτυξη της εσωτερικής αγοράς για εμπορικά προϊόντα και υπηρεσίες δορυφορικών δεδομένων υψηλής ευκρίνειας, καθιερώνοντας ένα διαφανές, προβλέψιμο, δίκαιο και συνεκτικό νομικό πλαίσιο σε όλα τα κράτη μέλη. 5 Διάρκεια και εκτιμώμενος δημοσιονομικός αντίκτυπος: 5.1 Περίοδος εφαρμογής: ¨ Απόφαση περιορισμένης διάρκειας: απόφαση σε ισχύ από [ημερομηνία] έως [ημερομηνία] Χ Απόφαση αόριστης διάρκειας: ισχύει από 01.01.2015 5.2 Εκτιμώμενος δημοσιονομικός αντίκτυπος: Το σχέδιο απόφασης περιλαμβάνει: ¨ εξοικονόμηση πόρων Χ πρόσθετες δαπάνες (εάν ναι, να προσδιοριστεί ο τομέας(-είς) του σχετικού πολυετούς δημοσιονομικού πλαισίου): Τομέας 5 Να συμπληρωθεί ο πίνακας της εκτιμώμενης δημοσιονομικής επίπτωσης του παραρτήματος για τις πιστώσεις διοικητικού χαρακτήρα ή για ανθρώπινους πόρους. Εάν το σχέδιο απόφασης είναι αόριστης διάρκειας, οι δαπάνες πρέπει να αναγράφονται για κάθε έτος ανάπτυξης και στη συνέχεια για κάθε έτος λειτουργίας σε συνθήκες πλήρους δυναμικότητας (στη στήλη «σύνολο/ετήσιο κόστος»). 5.3 Συνεισφορές τρίτων μερών στη χρηματοδότηση του σχεδίου απόφασης: Εάν η πρόταση προβλέπει συγχρηματοδότηση από τα κράτη μέλη ή από άλλους φορείς (διευκρινίστε ποιους), θα πρέπει να δώσετε μια εκτίμηση του επιπέδου συγχρηματοδότησης, εφόσον είναι γνωστό. πιστώσεις σε εκατ. ευρώ (με 3 δεκαδικά ψηφία) || Έτος n || Έτος n+1 || Έτος n+2 || Έτος n+3 || Έτος n+4 || Έτος n+5 || Έτος n+6 || Σύνολο Προσδιορίστε πηγή/οργανισμό συγχρηματοδότησης || || || || || || || || ΣΥΝΟΛΟ συγχρηματοδοτούμενων πιστώσεων || || || || || || || || 5.4 Εξήγηση των αριθμητικών στοιχείων: Οι μέσες δαπάνες προσωπικού αναγράφονται στο τέλος της σελίδας http://www.cc.cec/budg/pre/legalbasis/pre-040-020_preparation_en.htm Η πρόταση δεν έχει δημοσιονομικές συνέπειες όσον αφορά τις επιχειρησιακές πιστώσεις ή τις πιστώσεις για διοικητική εκτέλεση. Οι δημοσιονομικές επιπτώσεις περιορίζονται στους ανθρώπινους πόρους και τις άλλες διοικητικές δαπάνες που θα επωμιστεί η Επιτροπή για να διασφαλίσει την εφαρμογή των υποχρεώσεών της στο πλαίσιο του προτεινόμενου νομικού μέσου, δηλαδή την παρακολούθηση, την αξιολόγηση και, κατά περίπτωση, την αναθεώρηση ή επικαιροποίηση των νομοθετικών πράξεων. Συνολικά, οι δημοσιονομικές επιπτώσεις είναι πολύ μικρές και θα περιοριστούν σε περίπου 0,3 εκατ. ευρώ κατά το ΠΔΠ 2014-2020. 6 Συμβατότητα με το ισχύον πολυετές δημοσιονομικό πλαίσιο: X Η πρόταση είναι συμβατή με τον ισχύοντα δημοσιονομικό προγραμματισμό. ¨ Η πρόταση συνεπάγεται αναπρογραμματισμό του σχετικού τομέα του πολυετούς δημοσιονομικού πλαισίου. ¨ Η πρόταση απαιτεί τη χρησιμοποίηση του μέσου ευελιξίας ή την αναθεώρηση του πολυετούς δημοσιονομικού πλαισίου[14]. 7 Αντίκτυπος της εξοικονόμησης πόρων ή των πρόσθετων δαπανών στην κατανομή των πόρων: Χ Πόροι που θα αποκτηθούν μέσω εσωτερικής αναδιάταξης εντός των υπηρεσιών ¨ Πόροι που έχουν ήδη διατεθεί στην(-ις) σχετική(-ές) υπηρεσία(-ες) ¨ Πόροι που θα ζητηθούν κατά την επόμενη διαδικασία κατανομής Οι απαιτούμενοι ανθρώπινοι και διοικητικοί πόροι θα καλυφθούν από τα κονδύλια που είναι δυνατόν να διατεθούν στη διαχειρίστρια ΓΔ στο πλαίσιο της ετήσιας διαδικασίας κατανομής, λαμβανομένων υπόψη των υφιστάμενων δημοσιονομικών περιορισμών. ΠΑΡΑΡΤΗΜΑ: ΕΚΤΙΜΩΜΕΝΟΣ ΔΗΜΟΣΙΟΝΟΜΙΚΟΣ ΑΝΤΙΚΤΥΠΟΣ (εξοικονόμηση πόρων ή πρόσθετες δαπάνες) ΓΙΑ ΠΙΣΤΩΣΕΙΣ ΔΙΟΙΚΗΤΙΚΟΥ ΧΑΡΑΚΤΗΡΑ Ή ΓΙΑ ΑΝΘΡΩΠΙΝΟ ΔΥΝΑΜΙΚΟ ΙΠΑ = ισοδύναμο πλήρους απασχόλησης XX είναι ο τομέας πολιτικής ή ο σχετικός τίτλος εκατ. ευρώ (με 3 δεκαδικά ψηφία) ΙΠΑ σε άτομα/έτος || Έτος || Έτος || Έτος || Έτος || Έτος || Έτος || Έτος || Σύνολο N (2014) || n+1 || n+2 || n+3 || n+4 || n+5 || n+6 Τομέας 5 || ΙΠΑ || πιστώσεις || ΙΠΑ || πιστώσεις || ΙΠΑ || πιστώσεις || ΙΠΑ || πιστώσεις || ΙΠΑ || πιστώσεις || ΙΠΑ || πιστώσεις || ΙΠΑ || πιστώσεις || || Θέσεις απασχόλησης του πίνακα προσωπικού (θέσεις μόνιμων και/ή έκτακτων υπαλλήλων) ΧΧ 01 01 01 (Έδρα και γραφεία αντιπροσωπείας της Επιτροπής) || || || || || || || 0,25 || 0,033 || 0,25 || 0,033 || 0,25 || 0,033 || 0,25 || 0,033 || 1 AD || 0,132 XX 01 01 02 (Αντιπροσωπείες) || || || || || || || || || || || || || || || || Εξωτερικό προσωπικό || XX 01 02 01 («συνολικό κονδύλιο») || || || || || || || || || || || || || || || || XX 01 02 02 (Αντιπροσωπείες) || || || || || || || || || || || || || || || || Άλλες γραμμές του προϋπολογισμού (να προσδιοριστούν) || || || || || || || || || || || || || || || || Υποσύνολο - Τομέας 5 || || || || || || || 0,25 || 0,033 || 0,25 || 0,033 || 0,25 || 0,033 || 0,25 || 0,033 || 1 || 0,132 Εκτός του τομέα 5 || Θέσεις απασχόλησης του πίνακα προσωπικού (θέσεις μόνιμων και/ή έκτακτων υπαλλήλων) XX 01 05 01 (Έμμεση έρευνα) || || || || || || || || || || || || || || || || 10 01 05 01 (Άμεση έρευνα) || || || || || || || || || || || || || || || || Εξωτερικό προσωπικό XX 01 04 yy || || || || || || || || || || || || || || || || — Έδρα || || || || || || || || || || || || || || || || — Αντιπροσωπείες || || || || || || || || || || || || || || || || XX 01 05 02 (Έμμεση έρευνα) || || || || || || || || || || || || || || || || 10 01 05 02 (Άμεση έρευνα) || || || || || || || || || || || || || || || || Άλλες γραμμές του προϋπολογισμού (να προσδιοριστούν) || || || || || || || || || || || || || || || || Υποσύνολο – εκτός του τομέα 5 || || || || || || || || || || || || || || || || ΣΥΝΟΛΟ || || || || || || || || || || || || || || || || Οι απαιτούμενοι ανθρώπινοι και διοικητικοί πόροι θα καλυφθούν από τα κονδύλια που είναι δυνατόν να διατεθούν στη διαχειρίστρια ΓΔ στο πλαίσιο της ετήσιας διαδικασίας κατανομής, λαμβανομένων υπόψη των υφιστάμενων δημοσιονομικών περιορισμών. Άλλες διοικητικές πιστώσεις XX είναι ο τομέας πολιτικής ή ο σχετικός τίτλος εκατ. ευρώ (με 3 δεκαδικά ψηφία) || Έτος || Έτος || Έτος || Έτος || Έτος || Έτος || Έτος || ΣΥΝΟΛΟ n || n+1 || n+2 || n+3 || n+4 || n+5 || n+6 Τομέας 5 || || || || || || || || Έδρα: || || || || || || || || XX 01 02 11 01 – Έξοδα αποστολών και παράστασης || || || || 0,004 || 0,004 || 0,004 || 0,004 || 0,016 XX 01 02 11 02 – Έξοδα διασκέψεων και συνεδριάσεων || || || || || || || || XX 01 02 11 03 – Επιτροπές || || || || || || || || XX 01 02 11 04 – Μελέτες και παροχή συμβουλών || || || || || || || 0,15 || 0,15 XX 01 03 01 03 – Εξοπλισμός ΤΠΕ[15] || || || || || || || || XX 01 03 01 04 – Υπηρεσίες ΤΠΕ2 || || || || || || || || Άλλες γραμμές του προϋπολογισμού (να προσδιοριστούν κατά περίπτωση) || || || || || || || || Αντιπροσωπείες: || || || || || || || || XX 01 02 12 01 – Έξοδα αποστολών, διασκέψεων και παράστασης || || || || || || || || XX 01 02 12 02 – Περαιτέρω επιμόρφωση του προσωπικού || || || || || || || || XX 01 03 02 01 – Απόκτηση, μίσθωση και συναφείς δαπάνες || || || || || || || || XX 01 03 02 02 Εξοπλισμός, έπιπλα, προμήθειες και υπηρεσίες || || || || || || || || Υποσύνολο – Τομέας 5 || || || || 0,004 || 0,004 || 0,004 || 0,154 || 0,166 Εκτός του τομέα 5 || || || || || || || || XX 01 04 yy – Δαπάνες τεχνικής και διοικητικής συνδρομής (μη συμπεριλαμβανομένου του εξωτερικού προσωπικού) βάσει επιχειρησιακών πιστώσεων (πρώην γραμμές «BA») || || || || || || || || — Έδρα || || || || || || || || — Αντιπροσωπείες || || || || || || || || XX 01 05 03 – Άλλες δαπάνες διαχείρισης της έμμεσης έρευνας || || || || || || || || 10 01 05 03 - Άλλες δαπάνες διαχείρισης της άμεσης έρευνας || || || || || || || || Άλλες γραμμές του προϋπολογισμού (να προσδιοριστούν κατά περίπτωση) || || || || || || || || Υποσύνολο – εκτός του τομέα 5 || || || || || || || || ΓΕΝΙΚΟ ΣΥΝΟΛΟ || || || || 0,037 || 0,037 || 0,037 || 0,187 || 0,298 Οι απαιτούμενοι ανθρώπινοι και διοικητικοί πόροι θα καλυφθούν από τα κονδύλια που είναι δυνατόν να διατεθούν στη διαχειρίστρια ΓΔ στο πλαίσιο της ετήσιας διαδικασίας κατανομής, λαμβανομένων υπόψη των υφιστάμενων δημοσιονομικών περιορισμών. [1] COM(2013)108 final. [2] Υπόθεση C-380/03 σχετικά με τη διαφήμιση των προϊόντων καπνού II, Συλλογή [2006] I–11573, σκέψεις 80, 81. [3] ΕΕ C της , σ. . [4] COM(2013) 108 final. [5] Κατ' εξουσιοδότηση κανονισμός (ΕΕ) αριθ. 1159/2013 της Επιτροπής, της 12ης Ιουλίου 2013, για τη συμπλήρωση του κανονισμού (ΕΕ) αριθ. 911/2010 του Ευρωπαϊκού Κοινοβουλίου και του Συμβουλίου για το ευρωπαϊκό πρόγραμμα παρακολούθησης της γης (GMES), με τη θέσπιση των όρων καταχώρισης και αδειοδότησης των χρηστών του GMES και με τον καθορισμό κριτηρίων για τον περιορισμό της πρόσβασης στα αποκλειστικά δεδομένα του GMES και στις πληροφορίες που παράγονται από τις υπηρεσίες του GMES (EE L 309 της 19.11.2013, σ. 1). [6] Οδηγία 2006/123/ΕΚ του Ευρωπαϊκού Κοινοβουλίου και του Συμβουλίου της 12ης Δεκεμβρίου 2006, σχετικά με τις υπηρεσίες στην εσωτερική αγορά (ΕΕ L 376 της 27.12.2006, σ. 36). [7] Οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (ΕΕ L 281 της 23.11.1995, σ. 31). [8] Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από την Κοινότητα και για την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1). [9] ΕΕ C 369 της 17.12.2011, σ. 14. [10] Κατ' εξουσιοδότηση κανονισμός (ΕΕ) αριθ. 1159/2013 της Επιτροπής, της 12ης Ιουλίου 2013, για τη συμπλήρωση του κανονισμού (ΕΕ) αριθ. 911/2010 του Ευρωπαϊκού Κοινοβουλίου και του Συμβουλίου για το ευρωπαϊκό πρόγραμμα παρακολούθησης της γης (GMES), με τη θέσπιση των όρων καταχώρισης και αδειοδότησης των χρηστών του GMES και με τον καθορισμό κριτηρίων για τον περιορισμό της πρόσβασης στα αποκλειστικά δεδομένα του GMES και στις πληροφορίες που παράγονται από τις υπηρεσίες του GMES (EE L 309 της 19.11.2013, σ. 1). [11] Κανονισμός (ΕΕ) αριθ. 911/2010 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2010, για το ευρωπαϊκό πρόγραμμα παρακολούθησης της γης (GMES) και τις αρχικές του επιχειρήσεις (2011-2013) (EE L 276 της 20.10.2010, σ. 1). [12] [13] Κανονισμός (ΕΕ) αριθ. 377/2014 του Ευρωπαϊκού Κοινοβουλίου και του Συμβουλίου, της 3ης Απριλίου 2014, για τη θέσπιση του προγράμματος Copernicus και την κατάργηση του κανονισμού (ΕΕ) αριθ. 911/2010 (ΕΕ L 122 της 24.4.2014, σ. 44). [14] Βλ. σημεία 19 και 24 της διοργανικής συμφωνίας για την περίοδο 2007-2013. [15] ΤΠΕ: Τεχνολογίες των πληροφοριών και των επικοινωνιών ΠΑΡΑΡΤΗΜΑ Τεχνικές προδιαγραφές Οι τεχνικές προδιαγραφές που αναφέρονται στο άρθρο 4 είναι οποιαδήποτε από τις ακόλουθες ικανότητες παραγωγής γεωσκοπικών δεδομένων από το σύστημα γεωσκόπησης, τους αισθητήρες του και τις λειτουργίες των αισθητήρων: α) με χωρική διακριτική ικανότητα (ικανότητα να ανιχνεύονται και να διαφοροποιούνται γεωμετρικές δομές σε κάθε χωρική κατεύθυνση) 2,5 μέτρων ή λιγότερο· β) σε φασματική περιοχή 8 έως 12 μικρόμετρων (θερμική υπέρυθρη) με χωρική διακριτική ικανότητα 5 μέτρων ή λιγότερο· γ) σε φασματική περιοχή 1 χιλιοστόμετρου έως 1 μέτρου (μικρόκυμα) με χωρική διακριτική ικανότητα 3 μέτρων ή λιγότερο· δ) με αριθμό φασματικών διαύλων > 49 (υπερφασματικοί αισθητήρες) και χωρική διακριτική ικανότητα 10 μέτρων, ή ε) με εγγενή ακρίβεια θέσης 5 μέτρων ή λιγότερο.